floriandebaene/DutchDraCor4ML huggingface dataset:
want ghij heer sijt mijn schilt die mijn ter eeren set
Een lammen.
Ghelijck een hart verlangt nae de waeter beecken
so roept mijn siel tot godt met oghen die Leecken
mijn siel dorst nae u heer mijn Levende godt
wanneer sal icker comen o' heer verhoort mijn smeecken
dat ick u mocht aenschouwen o' heer viel mijn dat Lodt
ick ben Lam int gelooff mijn deucht is verrodt
laet heer u goetheijt op mijn schijnen op u staet mijn hopen
en gedenckt niet mijn overtreding van u gebodt
bijsonder mijn Jonckheijt mijn gedachten ijdelijck Lopen
om uwe goetheijt heer wilt mijn sonden ontcnopen
aensiet mijn ellendicheijt en Jammer heer verhoort mijn gebedt
doet wech mijn sonden Laet mijn deur sijn gecropen
Een blinde
O opperste prins boven alle princen gepresen
wilt mijn ogen openen dat ick int licht mach wesen
want tis in mijn noch nacht hoe sou ick dan wercken
Laet uwe barmherticheijt over mijn sijn geresen
en wilt het Licht der ogen toch in mijn hart verstercken
dat ick u heer mach sien en kennen in allen percken
want u te kennen is volmaeckte gerechticheijt
bewijst heer u wonderlijcke goetheijt ick salder opmercken
ghij sijt goet en oprecht diet avontmael heb bereijt
Laet u Licht over u knecht Lichten o' heer niet verbeijt
so dat ick den rechten wech mach vinden net
om tavontmael te comen mijn hart met verlangen schreijt
Des heeren straffing wil ick verduldich draegen
want ick heb gesondicht tegens hem grootelijcks
o' heer dat van mijn ghedaen is dat gae ick beclaegen
heer doet mijn opstaen al sidt ick in duijsternis blotelijck
heer verhoort mijn want tis mijn nootelijck.
Twoort goods. met een stock inde hant genaempt voldoeninge
							Christij
Alle inwoonders des werlts werden nu gedaecht
totten heer haer te keeren vrij onvertsaecht
hij wordt geplaecht die achter gaet blijven
want also d'arme ellendige treurt ende claecht
so heeft godt een salicheijt op gerecht soot hem behaecht
ende een avontmael bereijt voor mannen en wijven
die dat begeren te smaecken men salse gerijven
wilt u sinnen niet verstijven maer gaet ghelijck daer
want die heer beval mij dat ick u soude indrijven
om sijn avontmael te smaecken altsaemen claer
want die genoot waeren blijven achter voorwaer
dus wilt ghij sonder toven terstont in treden
want het is al bereijt wilt u niet schamen eenpaer.
hij staet u en wacht die voor u heeft geleden
gaet nu toch ter maeltijt en leeft in vreden
Neefgens uuijt Begeerte van hoocheijt Vleijschelijcke wellust
Tsal moch wel lucken
Conden wij regeeren
wij werden vergeten
wij mogen ons wel bedroven
wij crijgen geen stucken
wij moetese ontberen
tsal noch wel lucken
men wil ons verdrucken
weet ghijt wel te keren
ick prijs mee te eten
ick en cans mij niet beloven
Dadt wij dus deerlijck werden verschoven
dus willen wij vertoven // en sien hoet enden sal
Wadt baet veel toven wij sijn tenden // al
wij mogen als donbenden mal // lopen after Lant
Hoe deerlijck Laetten sij ons sitten met schandt
van wijse van verstant // ist niet deerlijck
Maer nichtgen hij is geen eerlijcke Luijden begeerlijck
dit volck oneerlijck // wadt sal hij hier me doen
arme blinde crepele lammen onnosele bloen
ick seget u coen // ick sachse aen mijn taeffel niet sitten
Tschijnt hij mach niet bet .....
Wadt sou ditten .......
sij sullent besmitten onreijnich en vuijl
deen is een kinckel / dander een reeckel / den derden een uijl
den vierden heeft een muijl men souder een hutspot aff snijen
sou ick dit volck sijen en mijn daerme Lijen
ick souse benijen / en ter deuren uuijtstooten
de best van hen alleen is uuijt den bedelsack gesproten
thadt mijn haest verdrooten // sou ickx sulcks aenschouwen
Die niet bedt en mach moeter die niet huijs mee houwen
maer ist hem niet berouwen // dat suldij wel hooren
dat sij sodanigen beroijden hoop heeft vercoren
sotten en doren // die sonder verstant // sijn
Daer sal wel eerbaer parsonen hier int Lant // sijn
salt niet groote schant // sijn // als sijt comen te weten
dat sij niet gehaelt sijn om taevontmael te eten
die besten te vergeten // ten tuijtschot te noon gaen
theeft geen comparacij
Tsal hem wel schaen
tis qualijck gedaen // na mijn bekinnen
Wadt staet hem toch met sulck volck te beginnen
weet hij niet anders te vinnen // dan die met begeren
haer tsijnwaerts stellen als vrinden des heeren
hij mach wel cesseren // van sijn weerschappen te met
Och neeffgen wij deden hem tbelet
al wadt hij bemint / het vet // is hij een haeter
de rijcken bijden armen selden accorderen fraeter
dus stelt u snater // om swijgen als ick doe de mijn // fijn
Sijn qualijck vaeren en can mijn geen pijn // sijn
laet sijen het aenschijn dijn staet het oock bedruckt
ick sie wel neent
Want alle dinck is wel geluckt
hebben wij hem niet ontruckt // die eerste genoden
en tot verachting gebrocht alle sijn boden
wij doense noch dooden // bij Lanckheijt van tijen
Dees achter blijvers mosten wij oock seer rijen
dat sij tot benijen // quaemen / hoort mijn vermeten
om die ten avontmael sijn geseten
Sij sullen vaeren als die propheeten
hier geseijt int secreten // in tijen voorleden
veracht verjaecht totter doot toe in tijden bestreden
dit sijn swerrelts seden // men macht betonen
dat die haer goetgunners sijn met quaet willen Lonen
so aen dijversche personen // wel is gebleecken
Het is nicht een seer quaet teecken
dat d'onverstandie Leecken // die plaetsen besitten
van swerrelts geachten.
Door u comense int besmitten
verstaet wel ditten // wantse ons ingeven
meer beminnen / dan twoort goods verheven
waerdoormense siet sneven // als achtelosen
tis quaet voor verckens te stroijen roosen
al swerrelts pomposen // niet anders worden geacht
vant twoort goods
Tfij dus te verstooten des werrelts macht
geheel inden gracht // sij sullent besueren
En off ons geen nodinghe sal gebueren
so sal ick mijn mont rueren // ick weet wel wadt
want wij blijven hongerich en sij eten sadt
waer ick come in een stadt // ick salt hem an // geven
Soudemen Laeten dusdanigen man // sneven
die can // Leven // bij mannen van eeren // goet
en die hem met ons te converseren // spoet
sietmen vermeren tgoet // bij grooten sommen
maer hier is waerlijck de koe opten boom geclommen
want met blinden en stommen // en veel anders niet
wadt vreucht toch uuijt sulck volck geschiet
Neeff hoort mijn bediet
mijn dunckt ick siet wij worden noch genoot
want die cost dier gedaen is is alte groot
dus sullense noch devoot // haer boden aen ons stellen /
hoe salter noch toegaen en toecomen
Hoe so toch .............
Ick salt u vertellen .......
int claer spellen // so dat ghijt wel sult verstaen connen
sijn die taeffels niet vol so worter om ons gesonnen
tsal so werden bevonnen // wij crijgender geluck // toe
Souden wij daer comen ons compt eer den druck // toe
wij hebbender geen cruck // toe wadt ghij toch calt
om daer te wandelen
Wie weet hoet noch valt
maer ist dat ghijt vermalt so mach ickt u wijten
Ick sal niet van die pillen // schijten
ick sout wel in mijn billen // smijten waer icker toe geseten
maer denckt niet datse ons sullen nooden ten eten
wij sijn al vergeten // bij ons Levende Lijff
Dat compt ons door u onaerdich catijff
waer ick geen wijff // ick sou u wadt Lappen
Wadt gaet ons dese hoer nu hier clappen
ick gae u schier trappen // overmits u verwijten snel
Wadt neeff souden wij malcander smijten // wel
wij sijnder te degelijck toe dus Laetet blijven
Waerom gaedij mij dan dus bekijven
quaet is u bedrijven // tis oock groote schandt
Nu neeff daer aff genoch maeckt een bestant
doet mijn de handt // vrienden moeten vrienden sijn
Tgebeurt nu desen reijs maer spreeckt niet meer op mijn
op so goet en fijn // altijt wederommen
Nu neeff sij sullen haest om ons commen
dus Laeten wij ons stellen omtrent die deuren
Dats waer en besien wadt ons sal gebeuren
tot deser euren // Laet sien hoet sal enden
Laeten wij ons houden als d'onbekenden
doet hij om ons senden wij sullender niet uuijtscheijen
Ick ben te vreen sonder Lang beijen
dus treet voor in Laetet u niet verdrieten
en doet na mijn hieten // Laet mijn met vreen staen
Neen neeff telt mijn geen torven voor brieten
treet ghij voor in Laetet u niet verdrieten
Moet ick dan een stuck in u middelschot schieten
om vrientschap te genieten // hier onders ons tween plaen
Ja / dus treet ghij voor in laetet u niet verdrieten
en doet na mijn hietten // laetet mijn met vreden // staen
niet dan quaet wij useren in allen steen // saen
Goetheijt goods uijt ende seijt
O menschen kinderen hoe gadijt dus aenstellen
tegens mij u schepper als rechte rebbellen
ghij doet mijn versnellen in toornicheijt grootelijck
mijn boden hebdij gehouwen ende gaen quellen
om dat ghij u tegens haer ginckt verfellen
taffgront der hellen werdt u Logement blootelijck
nu ghij u stelt als mijn vijanden dootelijck
daer ick u so minjotelijck // hebt gaen noden
tot mijn avontmael met harten devoteleijck
maer ghij als de weerhorige sijt gevloden
deen nae sijn acker verlatende mijn boden
dander om sijn beesten te beschicken ist niet deerlijck
den derden wilden tquaet van hem niet uuijtroden
en seijden / hij had een huijsvrou getrout weerlijck
dus wilden hij niet comen hij seijdet cleerlijck
het valt mijn sweerlijck // dat sij in sonden so verstijven // sijn
daerom sullense niet al ingaen diet sijn begeerlijck
roepende heer heer laet ons ingaen t'ons grijven // blij
maer voorwaer hoort mannen en wijven // ghij
wie sijn wijff vader oft moeder suster broeder meer bemint
Ja sijn selffs Leven niet en Laet achterblijven // vrij
eer hij weet de sulcke hem verloren vint
wie sijn cruijs op sijn schouderen niet en neempt als wel gesint
en volcht mijn na en mach mijn discipel niet sijn
maer begeerte van hoocheden maeckt u so verblint
met vleijsschelijcke wellust verstaet wel mijn
dat ghij als de weerhorige werdt ick merckt fijn
waer door ghij mijn avontmael niet sult smaecken
maer na dese cleijne wellust / gedogen druck en pijn
want als ghij mij aencompt sal ick u versaecken
seggende ick ken u niet daerom wilt waecken
ghij weet uuijr noch tijt wanneer de heer compt rechtvaerdich
dus verkiest het best daer toe schickt te raecken
so suldij tgetal mijnder heijligen mede sijn vermaerdich
Aldermogenste godt en heer ick uwe bode Eerwaerdich
heb ingeleijt blinden crepelen so ghij mij hebt geheten
om u avontmael te smaecken Jent en aerdich
ick hebse ter taeffelen gebrocht en sij sijn geseten
en spijse van als voorgestelt sij mogen nu eeten
maer daer is noch plaetse om veel te sitten
dees quamen terstont als ick haer de weten
en verblijden haer seer als die in Lieffden verhitten
Hoe wel heeft Esaias gepropheteert van dit besmitten
daer hij seijt en van goods wegen hem gaet beromen
ick ben gevonden vanden geenen verstaet wel ditten
die mij niet en sochten en sijn bij mijn gecomen
ick ben verschenen den genen tot haerder vromen
die na mijn noijt vraechden tot eenige tijden
wel gaet dan nu op alle wegen en stromen
Inde thuijnen en Lant straeten sonder vermijden
dwingtse in te comen Laetse u niet ontglijden
op dat mijn huijs vervult werdt sonder faeijlgeren
dwingtse door mijn bevel aen allen sijden
vrijelijck mijn woort vercondicht sonder simileren
sonder aff off aen te doen ghij sult prospereren
ghij doetse tot mijn keeren in corter stonden
tegen swerrelts vijolencij om u te informeren
veerleen ick haer Lijtsaemheijt hoort mijn vermonden
dwingtse al in te comen verstaet mijn oorconden
om mijn Avontmael te smaecken en te drincken goe wijn
dan sullense niet meer dorsten gaet ghij werdt gesonden
brengt alle die goetwilligen in mijn aenschijn
ick segt dat gheen van dien op eenich termijn
van dijer genoot sijn // mijn avontmael sullen smaecken
Ick sal mij niet Laeten verdrieten dese pijn
en mijn derwaerts stellen om aen meer te geraecken
tot dattet huijs vol werdt al soud' icker om waecken
dus tree ick derwaerts voldoende sheeren bevelen
en sijn gebodt voor u Rijcken noch armen heelen
Waer moeijchdij blijven ......
Begeerte van hoocheden.
wadt salder wesen
gaedij dat vraegen .....
waer salt gedijen
mijn Lust wel te kijven .....
ken wil u niet vresen
waer moechdij blijven .....
off ick u ging gerijven .....
so waer ick genesen
wie souts u beclaegen .....
ghij soutet wel Lijen
waer moechdij blijven ......
gaedij dat vraegen .......
Maer men sal een out wijff vande steen snijen
hoe swarmen die bijen // wilt eens om kijcken
Ja wildij daer aen nicht / dat sijn u practijcken
ghij en uus gelijcken // connen anders niet regieren
Wel hebdij tverstant oft speeldij op de Lieren
al u manieren // bewijsent claer int wercken
In sulcke dingen sijdij meestersse boven alle clercken
hoe coempt ghij u in dese percken // eenichsins verschonen
och nicht hoe sal god noch eens u deuchden Lonen
dat ghij de menschen dus gaet honen met allen seer
och hoe domineerde ghij in Noes tijden sonder keer
doen waerdij in de weer maeckende de menschen verhit
door vleijschelijck begeren quaemense int besmidt
verstaet wel dit // datse godt al deet vergaen
behalven acht sielen alleen ick segt u plaen
dus is de mensch verraen door u valsche treecken
Wildij dat gadt in so sal ick mee spreecken
van u gebreecken // sal ick genoch verhaelen
inden tijden Asswerius weet ghij u te vertaelen
hoe had ghij tenemaelen amans hart beseten // fel
hij quelden heel Jisrael // hoort mijn vermeten // wel
ick doet u weten // snel oft waer uuijt u memmorij
hij waende Mardecheum te brengen in sdoots mortorij
dies de suijvere cijborij Hester was seer tonvreden
met tranen heet heeftse den heer gebeden
die ter selver steden verhoorden haer Oratije
waer door Aman u discijpel quam in schandalizatije
sulcks hij waende Mardecheum te brengen int verdriet
Ick vraech u en is hem dat selffden niet geschiet
Laet hooren tbediet // ick hebt verlangen
Wadt gebeurden hem dan ......
Maer aen een galch gehangen
met groot verstrangen sijn Leven geendt
en al door begeerte van hoocheijt met sinnen verblendt
quam hij int regiment // want hij wilden geacht // sijn
gaern geacht // en ontsien als mannen van macht // sijn
wel hem die van dit geslacht // sijn ick wils niet liegen
die om tot hoocheijt te comen een ander bedriegen
nu ick Laet dat vliegen het vaert dat wille
Daer op swijch ick schier niet altemael stille
hoort een vreemde grille // ghij vleijschelijcke wellust
hoe hadt ghij absolon gebrocht tot die onrust
twaer beter versust // om de verhoorders veel
maer voor u te schromen is een cleijn scheel
al hingdij aen u keel // wadt baetet gestileert
Wel Laet hooren tbeduijtsel
Maer dat Absalon heeft onteert
geschent geblameert // sijns vaders vrouwen
waer van hij hadde weijnich berouwen
want sonder flouwen // om dattet sijn vader souden weten
heeft hijt openbaer gedaen niet int secreten
dus Laet staen u bleten // off ghij sult wadt meer hooren
Nu u sal ick eerst mijn tonge te degen roren
ick vrees met den toren van groote verraren
hoe bracht ghij tot confusij twee die meeste pijlaeren
der kercken dienaeren Jacop en Johannus fris
die haer moeder opperden dat sij sou gaen gewis
tot Jesum geris // begerende sonder mijen
deen ter rechter handt en dander ter slincker sijen
maer wadt indien tijen // haer voor antwoort is gegeven
dat is u peijssick noch niet ontdreven
Wie isser van u onbevochten gebleven
david verheven // ter pallen gebrocht aldaer
dat hij deet overspel en een dootslach voorwaer
een goods caer // brocht hij ter pallen
en ghij brocht wel de gantsche werrelt tot missvallen
dus Laet staen u callen // tot mijn begeeren
Hoe quaemt ghij toch int avontmael des heeren
daer ghijt al deet discorderen // door u practijck
want elck wilden voor d'ander sijn den meesten int rijck
doen sij hoorden gelijck // dat de heer van haer sou scheijen
daer wist ghij u saet so netgens te saeijen
dat Jesus hem most bereijen // om haer voeten te wassen
als ghij u slaegen neeff so weet te passen
ghij soutet wel al verasschen // ghij contet missaecken // niet
Ja nicht ick sou noch wel meer kaecken // siet
hoe condij geraecken griet // onder de schribben en phariseen
dat sij Jesun vervolchden en altijt waeren tontvreen
om haer vleijschelijcken wellust bet te bevesten
want sij saegen wel haer nering most vergaen ten Lesten
oft als wolven mosten sijn tonnosel schaep verslinnen
U begeerte van hoocheijt ginse so bemimen
dat deet haer onderwinnen // met sinnen verwoet
sij brachten hem tot pijlatum sijt dies wel vroet
hij most tonnosel bloet // verwijsen nae haer wil // vrij
Eij nicht van die saeck swijcht doch stil // ghij
beij sijn wij culpabel geweest in sijn doot
men kent ons beijde wel dus ist gheen noot
wij moeten ons broot // mee winnen te met
Maer neeff wisten wij beter wij deden bet
immer hebben wij belet // dat deerste genoden plaen
ten avontmael niet en sijn gegaen
wij dedent haer versmaen // als goede cousijnen
want wij ded riedense te blijven bij haer coucubijnen
drinckt van de beste wijnen // ghij heb selffs genoech
Wadt schaempt u soudij daer gaen om een schuijmtoech
dit was u prolooch // dit ginck ghij queesten
en sijt ghij niet selffs een heer // Jae vande meesten
dus deet ghijsel beesten en lant coopen dese gesellen
Maer nicht ghij weet wonder te vertellen
woude ick u mellen // Ick sou u beschamen // dra
dus als de cadt vijst so seght ghij amen // na
so sijdij coster na tbetaemen // Ja vande achterbroeck
sulck werck sijdij machtich ghij sijt seecker seer cloeck
dus eet vande koeck die daer gebacken wordt
Bij gans paert ghij doet mijn veel te cordt
dat ghij dies op mijn gnort // en dus veracht
Nu elck daer hij woont met gantscher macht
want hoe Langer gewacht // hoe datter min compt
ick sie dat u Lip hanght die mont is gestompt
dus niet beter gesompt dan met vrientschap gescheijen
Wij hebben genoch gekeven onder ons beijen
dus wilt u bereijen // om voor in te treen
op alle vrientschap
Nu ick ben te vreen
het gelijckt oock wel reen // ick ben thooft
Menich vrou ter werrelt haer seer bedrooft
vrij mijn gelooft alsse op trou is gedachtich
treet daer mee in
Ken ben u woorden niet achtich
al valt ghij over mij clachtich // nu gae ick sonder toven
en volcht ghij mijn na als u verschoven // man
Waer mach toch blijven mijn bode verheven
dat Lust mijn te weeten
Ick sorch sij hebben hem gebracht in sneven
oft doot gesmeten
Want mijn weldaeden heeft de werrert al vergeten
nae ick bevroede
In voorleden tijen doodense mijn propheten
met stouten moede
Want tluste hem te vergieten der propheten bloede
hoe wel tmijn mishaecht
Sij vreesden niet mijn straffelijcke roede
vrees ick uuijt haer verjaecht
Sij weten nochtans wel hoe ickse heb geplaecht
die mij contraieerden
Tverstant is vergaen vande geleerden
die wijssheijt van de wijsen
Hier compt hij gaende daer mijn hart nae begeerden
niet om volprijsen
Mijn geest inwendich gaet hem verjolijsen
in u presentij
Wellecom moet ghij sijn waer uuijt men siet rijsen
volcomen ardentij
U danck ick heer met alder reverencij
nu en tallen stonden
Ick heb volbrocht tot uwer excelentij
daer ick om was gesonden
Door Lanckheijt van soecken heb ickse gevonden
die uwe beminden
Maer veel mijn achten mijn dat tgeblaff der honden
jae als die ontsinden
Sij den uwen cluijsteren thoomen en binden
Ja som brengse ter doot
Met dijversche tormenten sij haer tleven doen inden
twelck mij verdroot
Maer u plaetsen sijn vervult o' godlijck promoot
heet nu wellecom u gasten
Sij hebben geleden met mijn so menich aenstoot
sij baden sij vasten
Wel nu wil ickse wederom van als ontlasten
want die beminnen mijn woort
En de deure mij openden alst mijn pasten
tot haer tree ick in met acoort
En sal met haer eeten en sij met mij rechtevoort
want ick de mijnen beminne
Tsa mij vrienden verblijt u want u al toebehoort
dits uwen gewinne
Hier salder een sitten met een wolfspels
						ende met ringen seer Costelijck gecleijt
Onbeijt mijn vrient hoe coomdij hier inne
niet hebbende een bruijloffs cleet
Toornicheijt beroert mijn hart en sinne
dus Laet hooren u bescheet
Tsa mijn knechten / hoort wadt ick u heet
bindt hem handen en voeten
En werpt hem in duijt terste duijssternisse die hem is bereet
en alle mijn vijanden
Daer niet en is dan weeninghe der ogen en knerssinge der tanden
maer wilt ghij vreucht orboren
Nu en inder eeuwicheijt als mijn vaijlianden
een woort wilt hooren
Veel isser geroopen en weijnich uuijtvercoren //
Een ijegelijck ontwaeckende / iende seijt
O noch noijt heb ick so onrustuch geslaepen
een fantazij seer wonderlijck quam mij bedraepen
waer uuijt ick niet can raepen // trechte verstandt
och oft mij tmisterium daer aff werde bekant
so waer ick te handt // verlost van fantazijen
ontbeijt daer sie ick een nae mijn tijen
tot mijn bevrijen // compt hij hier omtrent
Oprechte beduijtsel. als een doctoor
Dat eenich wesen dat eenich onnipotent
sij u mijn broeder in deuchden begroeijende
Een IJegelijck
Die selffighe moet u dat betaelen vrint excelent
Oprechte beduijtsel
Dat eenich wesen dat eenich omnipotent
moet u instrueeren dattet u werde bekent
Dat moet hij u loonen daer alle deucht is uuijt vloeijende
Ick die ben affgaende en niet bloeijende
ben mij seer spoeijende // om mijn selven te vinden
wilt de saeck versinnen // dat ick mij gae onderwinnen
moet ghij wel weten
Hoe heet ghij dan vrient
Een ijJegelijck ben ick geheten
die secreten // wilt in u hart bewelven
Te recht soeckt nu een ijegelijck sijn selven
u pont gaedij bedelven // vanden heer ontfangen
wadts dat voor een Licht / seght sonder verstrangen
Laet hooren metter gangen // het rechte bediet
De Lantaern hiet begeerlijcheijt. tschrift besiet
den keers kendij die niet // tverwondert mij claer
sij hiet Eeijgen lieffde mijn Lieve caer
want door haer // ick voorwaer // mijn gaen vercloecken
mijn selven te soecken
Sij staen mij te vervloecken
beijd den Lantaern en keersse want ick den daet // haet
dit / soecken waer tijt een endt eert valt te Laet // maet
tis al quaet // staet en oock quaet suijvel
Want beij is haer oorsprong uuijt den duijvel
en niet uuijt godt dus soeckt op recht // rechtelijck
verlaet u vernuft / wandelt als de slecht // slechtelijck
niet als een knecht // knechtelijck die hem tegen proffijt // vlijt
van sijn eevenmensch Jolijt twelck niet een mijt // dijt
tot het eeuwich Jolijt sijt // sijt dit aendachtich
Hoe heet ghij mijn vrient ......
Oprechte beduijtsel.
Oprechte beduijtsel waerachtich
van godt almachtich ter aerden gesant
om te roijeren dat van hem niet is geplant
vaet het verstant / ick ben die was // ick sal eeuwich wesen
Noijt quaemdij beter te pas // mijn vrint gepresen
seght toch van desen // wat ick in mijn vijsioen
gesien en gehoort heb selffs in persoen
hier leggende int groen // hoort toch t'verhael soet
Laet mij toch hooren ...........
Een groot Avontmael goet.
heefter een Coninck bereijt van grooter machten
en hij had daer toe genoot alle geslachten
hij gingse verwachten // dier waeren genoot
siende datse niet effen dra quamen / hij santse een boot
want hem seer verdroot // haer achterblijven // siet
maer die genoden excuseerden haer / vaetet bediet
die boden achten sij niet // noch hielden hem in waerden
als hij nu sijn geschiedenis den Coninck verclaerden
seer felijck hij baerden // sweerende in swaere saecken
dat de genoden sijn Avontmael niet souden smaecken
tsusschen slaepen en waecken // heb ick dit ghehoort
oprechte beduijtsel
Hier in u verstant te recht wel oorboort
dit selffde roort // die Jodissche natij
die cleijn geacht hebben den tijt der vijsijtatij
haer belooffde gratij // hebbense niet op geacht
Christum niet bekennende hem handelende onsacht
maer hebben hem gebracht // voor pilatum in dien tijt
roepende cruijst hem ende maeckt ons desen quijt
geeft den moorder prespijt // tis ons begeren
maer desen hangt als een prins der moordeneren
wij Jodissche heeren // sulcks aen uu versoecken
Sal ick uwen Coninng cruijcen heeft pijlatum gesproocken
wadt gaedij u vercloocken // weest dit elck een bepeijser
sij riepen / wij hebben geen Coning dan den keijser
door dit heeft pijlatus hem gecondemneert
en sij als rebellen hebben hem gemortifijceert
den datum genooteert ende aent cruijs gevest
Jesus Nazarenus Rex Judiorum est
wie desen voor de best / nu gaet belijen
die sal als dees sijn van ons wederpartijen
dus hebbense sonder mijen // haer rebel gestelt
tegens hem die haer misdaet met sijn doot heeft gevelt
dus heeft die heer haer vertelt // dese parabel
hoe sijt tijtelijck sochten boven t'eeuwich estimabel
sijn woort als een fabel hildensij mijn noch meer
waer door d'apposten namen haer keer
door tbevel vanden heer // tot den heijdens siet
als dongeleerden ende sij rebelleerden niet
wadt isser nu meer geschiet Laet mij dat weten
Hij sant sijn bode weer uuijt ick hebt niet vergeten